ས་ཡོམ་གྱི་སྐབས་ས་ཤུན་ནང་དུ་ཡོད་པའི་བྲག་རྡོ་རྣམས་གནས་འཕོ་བྱུང་བ་ལས་འགུལ་ཤུགས་ཀྱི་ནུས་ཚད་ཆེན་པོ་འཕེལ་རྒྱས་ཀྱིས་དེ་ཉིད་ས་གཞིའི་ཐོག་རླབས་ཀྱི་སྒོ་ནས་ཁྱབ་པ་དང་འདི་ལ་ས་ཡོམ་གྱི་འགུལ་རླབས་ཞེས་བརྗོད།འགུལ་རླབས་དེ་ཉིད་ཐོག་མའི་འབྱུང་གཞི་ནས་ཕྱོགས་གཞན་དུ་ཁྱབ་པ་དང་ཇི་ཙམ་གྱིས་འབྱུང་གཞི་ལས་ཐག་རིང་དུ་ཁྱབ་པ་དེ་ཙམ་གྱིས་འགུལ་རླབས་ཀྱི་ནུས་ཤུགས་ཀྱང་ཆུང་དུ་འགྲོ་བ་ཡིན།འགུལ་རླབས་དེ་ལའང་གཏིང་ཟབ་མི་ཟབ་གཉིས་ཏེ།དང་པོ་ཟབ་པ་ལའང་གནོན་བཙིར་ཅན་གྱི་འགུལ་རླབས་དང༌།བྲག་རྡོ་རྣམས་རྒྱབ་མདུན་སོགས་སུ་གཡོ་བར་བྱེད་པའི་འགུལ་རླབས་གཉིས་ཡོད།